এবার মূল প্রশ্নটায় আসি। আপনি বলেছেন, সমকামীদের বেদনার নিরসনের চাইতে কি অনেক বেশি প্রয়োজনীয় নয় অন্য অনেক ব্যাপার নিয়ে সচেতনতা জাগানো? আমার চোখে এই গুরুত্বের বিষয়টা একেবারেই আপেক্ষিক। আপনি যে ইস্যুগুলোকে ‘সমকামীদের বেদনার চেয়েও বেশী প্রয়োজনীয়’ বলে উল্লেখ করেছেন, সেগুলো নিয়ে অনেকেই কাজ করছেন, অতীতেও করেছেন ভবিষ্যতেও করবেন। যারা এই ‘সমকামীদের বেদনার চেয়েও বেশী প্রয়োজনীয়’ ইস্যুগুলো নিয়ে কাজ করছেন তাদের প্রতি আমার সবসময়ই পূর্ণ সমর্থন থাকে এবং থাকবে। কিন্তু তার মানে তো এই নয় যে, সবসময়ই কেবল ‘চর্বিত চর্বন’ই করে যেতে হবে, নতুন কিছু যোগ করা যাবে না। আমি আমার লেখায় উল্লেখ করেছি যে, বিভিন্ন নিরপেক্ষ গবেষণায় আমাদের দেশে ৬ থেকে ১২ মিলিয়ন সমকামীর অস্তিত্বের কথা উঠে এসেছে । অথচ, তাদের অস্তিত্বই সামাজিক এবং রাজনৈতিকভাবে অস্বীকৃত। আমি আমার বইয়ে দেখিয়েছি, প্রগতিশীল রাজনৈতিক দলগুলো কিংবা সচেতন বুদ্ধিজীবী সমাজ নারী অধিকার, হিন্দু, বৌদ্ধ, খ্রীষ্টান কিংবা বড়জোর পাহাড়ি কিংবা আদিবাসীদের অধিকারের বিষয়ে আজ কিছুটা সচেতনতা দেখালেও তারা এখনো যৌনতার স্বাধীনতা কিংবা সমকামীদের অধিকার নিয়ে একদমই ভাবিত নয়। আমি জানি না, আপনি বিষয়টির কতটুকু গভীরে ঢুকে চিন্তা করেছেন, কিংবা আপনি সত্যই স্রেফ ‘পশুপাখিদের অধিকার নিয়ে সচেতনতা’কে সমকামী অধিকারের সমার্থক মনে করছেন কিনা আমি ঠিক নিশ্চিত নই, তবে আমার কাছে বিষয়টি নিশ্চিতভাবেই গুরুত্বপূর্ণ। খোদ ইরানেই ১৯৭৯ সালের পর থেকে এখন পর্যন্ত ৪০০০ ব্যক্তিকে সমকামিতার অযুহাতে হত্যা করে হয়েছে। এর মধ্যে একটি ঘটনা সাড়া বিশ্বে আলোড়ন তুলেছিলো। ইরানে বছর কয়েক আগে (২০০৫ সালে) দুজন কিশোরকে সমকামিতার অপরাধে ফাঁসি দেয়া হয় তারপর সেই লাশ শহরের সাড়া রাস্তায় ট্রাকে করে ঘোরানো হয়। উইকিতে এ সংক্তান্ত খবর আছে এখানে। নীচে ছবি দেয়া হল –